CELEX: 52016PC0296
Language: da
Date: 2016-05-18 00:00:00
Title: Henstilling med henblik på RÅDETS AFGØRELSE om ophævelse af afgørelse 2010/289/EU om et uforholdsmæssigt stort underskud i Slovenien

EUROPA-KOMMISSIONEN
            Bruxelles, den 18.5.2016
            COM(2016) 296 final
            Henstilling med henblik på
            RÅDETS AFGØRELSE
            om ophævelse af afgørelse 2010/289/EU om et uforholdsmæssigt stort underskud i Slovenien
            
               
         
         
            
            
               
            
            
               Henstilling med henblik på
            
            
               RÅDETS AFGØRELSE
            
            
               om ophævelse af afgørelse 2010/289/EU om et uforholdsmæssigt stort underskud i Slovenien
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 126, stk. 12,
            
            
               under henvisning til henstilling fra Europa-Kommissionen og
            
            
               ud fra følgende betragtninger:
            
            
               (1)På grundlag af en henstilling fra Kommissionen fastslog Rådet i afgørelse 2010/289/EU
                  1
                af 2. december 2009 i overensstemmelse med traktatens artikel 126, stk. 6, at der forelå et uforholdsmæssigt stort underskud i Slovenien. Rådet konstaterede, at der for 2009 var planlagt et offentligt underskud på 5,9 % af BNP, dvs. over traktatens referenceværdi på 3 % af BNP. Den offentlige bruttogæld ventes at udgøre 34,2 % af BNP i 2009, hvilket er under traktatens referenceværdi på 60 % af BNP.
            
            
               (2)Samme dato rettede Rådet på grundlag af en henstilling fra Kommissionen i overensstemmelse med traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 en henstilling til Slovenien med henblik på at bringe situationen med et uforholdsmæssigt stort underskud til ophør senest i 2013. Rådets henstilling blev offentliggjort.
            
            
               (3)Den 21. juni 2013 fandt Rådet, at Slovenien havde truffet virkningsfulde foranstaltninger i overensstemmelse med Rådets henstilling af 2. december 2009 efter traktatens artikel 126, stk. 7, men at uventede negative økonomiske forhold med store ugunstige virkninger for de offentlige finanser havde gjort sig gældende efter vedtagelsen af den oprindelige henstilling. Rådet fandt derfor, efter en henstilling fra Kommissionen, at betingelserne i artikel 3, stk. 5, i forordning (EF) nr. 1467/97 var opfyldt, og rettede efter traktatens artikel 126, stk. 7, en ny henstilling til Slovenien om at bringe situationen med et uforholdsmæssigt stort underskud til ophør senest i 2015. Denne nye rådshenstilling blev offentliggjort. 
            
            
               (4)I betragtning af risikoen for ikke at opnå en varig korrektion af det uforholdsmæssigt store underskud inden 2015 rettede Kommissionen den 5. marts 2014 i overensstemmelse med artikel 11, stk. 2, i forordning (EU) nr. 473/2013 en henstilling til Slovenien med henblik på at træffe de fornødne foranstaltninger til at sikre en fuld overholdelse af Rådets henstilling af 21. juni 2013, navnlig ved at levere den finanspolitiske indsats, der blev henstillet af Rådet.
            
            
               (5)I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, tilvejebringer Kommissionen de data, der skal benyttes til anvendelse af proceduren. Som led i anvendelsen af denne protokol skal medlemsstaterne indberette oplysninger om det offentlige underskud og den offentlige gæld samt andre relaterede variabler til Kommissionen to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009
                  2
               . 
            
            
               (6)Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på basis af de indberettede oplysninger. Desuden bør en afgørelse om tilstedeværelsen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige referenceværdien på 3 % af BNP i løbet af prognoseperioden
                  3
               .
            
            
               (7)På basis af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetningen fra Slovenien i april 2016, og på grundlag af stabilitetsprogrammet for 2016 og Kommissionens forårsprognose 2016 kan der drages følgende konklusioner:
            
            
               –Efter at have toppet på 15,0 % af BNP i 2013 blev det offentlige underskud bragt ned til 5,0 % af BNP i 2014 og 2,9 % af BNP i 2015. Nedbringelsen af underskuddet i 2015 skyldes primært, at de engangsforanstaltninger, der påvirkede underskuddet i 2014 (1,1 % af BNP), ikke fandt sted, og en betydelig stigning af de løbende indtægter (med 1,4 % af BNP), hvilket mere end udlignede stigningen i de løbende udgifter (med 0,2 % af BNP) og af nettokapitaludgifterne (med 0,2 % af BNP), som kan forklares ved en højere udnyttelsesgrad af EU-midler.
            
            
               –Ifølge stabilitetsprogrammet for 2016-19, som blev fremlagt af den slovenske regering den 28. april 2016, vil det offentlige underskud blive reduceret til 2,2 % af BNP i 2016 og 1,6 % af BNP i 2016. Ifølge Kommissionens forårsprognose 2016 vil underskuddet udgøre 2,4 % af BNP i 2016 og 2,1 % af BNP i 2017. Underskuddet forventes således at forblive under traktatens referenceværdi på 3 % af BNP i løbet af prognoseperioden.
            
            
               –Den strukturelle saldo, dvs. den konjunkturkorrigerede offentlige saldo uden engangs- og andre midlertidige foranstaltninger, blev forværret med 0,7 % af BNP i perioden 2013-2015. 
            
         
         
            
               –Gældskvoten steg fra 71 % i 2013 til 83,2 % i 2015 som følge af en gældsforøgende stockflow-tilpasning og engangsudgifter. Ifølge Kommissionens forårsprognose 2016 ventes den offentlige bruttogæld at have nået sit højeste i 2015 og at falde til 78 % af BNP i 2017 som følge af en reduktion af kontantreserverne. 
            
            
               (8)Fra 2016, dvs. året efter korrektionen af det uforholdsmæssigt store underskud, er Slovenien underlagt den forebyggende del af stabilitets- og vækstpagten og bør nærme sig den mellemfristede målsætning i et rimeligt tempo, herunder overholde udgiftsbenchmarket og gældskriteriet i overensstemmelse med artikel 2, stk. 1a, i forordning (EF) nr. 1467/97. Der lader i den forbindelse til at være en risiko for en vis afvigelse fra den påkrævede tilpasning på 0,6 % af BNP i retning af den mellemfristede målsætning i 2016. I 2017 lader der - under antagelse af en uændret politik - til at være en risiko for en betydelig afvigelse fra den anbefalede tilpasning på 0,6 % af BNP i retning af den mellemfristede målsætning. Slovenien ventes at overholde overgangsbestemmelsen vedrørende gældskriteriet i 2016 og i det store hele at overholde den i 2017. Overordnet set vil der være behov for yderligere foranstaltninger i 2016 og 2017.
            
            
               (9)I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
            
               (10)Efter Rådets opfattelse er det uforholdsmæssigt store underskud i Slovenien blevet korrigeret, og afgørelse 2010/289/EU bør derfor ophæves —
            
            
               VEDTAGET DENNE AFGØRELSE: 
            
            
               Artikel 1
            
            
               Ud fra en samlet vurdering kan det konkluderes, at situationen med et uforholdsmæssigt stort underskud i Slovenien er blevet korrigeret.
            
            
               Artikel 2
            
            
               Afgørelse 2010/289/EU ophæves.
            
            
               Artikel 3
            
            
               Denne afgørelse er rettet til Republikken Slovenien.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets afgørelse 2010/289/EU af 2. december 2009 om et uforholdsmæssigt stort underskud i Slovenien (EUT L 125 af 21.5.2010, s. 46).
               
               
                  
                     (2)
                  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
               
               
                  
                     (3)
                  I overensstemmelse med "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form".